DXXXVIII.  Ecclesiam S. Rumaldi Mechliniae, olim collegiatam, nunc metropolitanam, cum omnibus suis possessionibus ac decimis, in protectionem apostolicam recipit.   (Anno 1145-53.) [MIRAEUS,  Opp. dipl.  IV, p. 19, ex archivis capituli metropolitani.]
EUGENIUS episcopus, servus servorum Dei, dilectis filiis, ROBERTO decano ecclesiae Mechliniensis, ejusque fratribus tam praesentibus quam futuris canonicam vitam professis, in futurum.
Desiderium quod ad religionis propositum, et ad salutem animarum pertinere monstratur, auctore Deo, sine aliqua est dilatione complendum. Quocirca, dilecti in Domino filii, vestris justis postulationibus clementer annuimus, et praefatam ecclesiam, in qua divino estis mancipati obsequio, sub B. Petri et nostra protectione suscipimus, et praesentis scripti privilegio communimus: statuentes, ut quascunque possessiones, quaecunque bona ecclesia Mechliniensis in praesentiarum juste et canonice possidet, seu in futurum concessione pontificum, largitione regum vel principum, oblatione fidelium seu aliis justis modis divina suffragante gratia, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: altare Mechliniensis ecclesiae cum appendiciis suis, videlicet Musena, Hanswick, Battala, Dungina, sub censu quatuor marcarum a Cameracensis ecclesiae canonicis vobis concessum et ab episcopo confirmatum; Haveram, Hockenselam, Schellam, sicut ab episcopo Nicolao vobis concessa sunt, et scripto suo confirmata, scripti nostri pagina confirmamus; duas partes decimae de Henghen, de Havesdunck, de Heffena, de Humbeca, de Rumesta, de Mortezela, de Hanswic, de Hockenzela, de Havera; tertiam partem de Humbeca ; quartam de Bolembeca, et Cobbinghem. Allodia vestra cum suis usuariis in agrestibus, in aquaticis et silvestribus, videlicet XII mansos in parochia Mechliniensi; in Leghem duo bonaria, Gherdeghem I, domistationem in Mechlinia, solventem XIV denarios; in Humbeka duos mansos, in Hockezela XIV mansos, cum forinsecis exceptionibus, in Odeghem V solidos et duos denarios et duos arietes; Crondeghem IV solidos et duos denarios et unum arietem; Bastela XII denarios; Henghen IX solidos; Burna duos solidos et tres denarios; Liezela XIV denarios et arietem; Kalsvoert XVI denarios; Puderse XVIII denarios; Heffena II solidos; Herenthals XIII denarios; Gersdeghem X denarios; Cobbeghem XI solidos; Lempst XII solidos et VI denarios et decem arietes . . . . Untho X solidos et VI denarios, et pro arietibus IV solidos; Baeleghem X denarios; Havera VII solidos et VI denarios et panadium et forinsecas acceptiones. Hanswic III solidos et VI denarios; Hoigar IV denarios; Aldeghem IV denarios; Turnholt XII denarios; Visplica XII denarios; Morcesela X solidos et novem denarios, et pro arietibus XXXII denarios. Decernimus ergo ut nulli omnino hominum liceat praefatum locum temere perturbare aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et episcopi dioecesani canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eamdem temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Datum, etc.
( Humbech S. Martini )